རྟ་ཤོད་གཞུང་རྒྱུད་ལ་ཡང་གེ་སར་གྱི་གཏམ་རྒྱུད་དུ་མ་ཡོད་དེ་གླིང་གེ་སར་དང་པོ་ཡུལ་འདིར་ཕེབས་སྐབས་ཡུལ་འདི་ལ་བྱང་མུན་པ་ཆུ་འཁྲིགས་ཟེར་ཞིང་།ལུང་པ་འདི་རུ་མཚོ་འཁྱིལ་ནས་ཡོད་པས་ན་གེ་སར་གྱི་རལ་གྲིས་བཤགས་པས་མཚོ་དབྲལ་བས་རྟ་ཤོད་གཞུང་ཆགས་སོ།།རྟ་ཤོད་གཞུང་གི་ལུང་པ་ཁ་ནུབ་ཏུ་གྱུ་ཞིང་རྟ་ཆུ་ཡང་ཤར་ནས་ནུབ་ཏུ་བཞུར་བ་དང་།ས་མདོ་ཞེས་པ་གེ་སར་གྱིས་གྲིས་བཤགས་ས་ནས་ལྷོ་དང་དེ་ནས་རྒྱལ་མོ་དངུལ་ཆུ་དང་འདྲེས་ཏེ་བཞུར་རོ།།རྟ་ཤོད་གཞུང་གི་ཉིན་རི་ནི་བྱང་སྤེན་ནེ་རི་བཀྲ་དང་སྲིབ་རི་རྟ་ཤོད་ཟལ་མོ་རི་རྒྱུད་ཡིན་ནོ།།བྱང་སྤེན་ནེ་རི་བཀྲ་རི་བོའི་མགུལ་དུ་ཕོ་ཆུའི་ཆུ་འགོ་ཞིག་ཡོད།དེ་ནི་གེ་སར་ཡར་ཁམས་བྱང་ལ་བྱོན་སྐབས་འབྲུག་མོའི་འབྲོང་ཤ་བབ་གཅིག་རྫུ་འཕྲུལ་གྱིས་སྙེ་མེ་གང་དུ་བྱས་ནས་གེ་སར་ལ་ལམ་ཆས་སུ་བསྐུར།ལམ་ནས་གེ་སར་གྱིས་གསོལ་བ་མཛད་སྐབས་འབྲུག་མོས་བསྐུར་བའི་ལམ་ཆས་འདི་འདྲ་ཉུང་བ་ལ་ཨང་དགོངས་ཏེ།འབྲོང་ཤ་སྙེ་མེ་གང་ཡོངས་རྫོགས་གསོལ་བས་ཕོ་བ་སྙུང་ཞིང་།རྟ་རྐྱང་བུས་ཕོ་ཆུ་གཏེར་ནས་བཏོན་ཏེ་གེ་སར་གྱིས་གསོལ་བས་འབྲོང་ཤ་སྐྱུག་པར་གྲགས་པའི་ཤུལ་སོགས་ཡོད།ཡང་རྟ་ཤོད་གཞུང་དུ་ཝ་མདའ་ཞེས་པའི་སར་གེ་སར་གྱིས་བྲིས་པའི་རིགས་གསུམ་མགོན་པོའི་བསྙེན་པ་ཡོད།དེ་ཡང་གེ་སར་གྱིས་བདུད་པོ་ཤ་བ་སྐྱ་རེངས་ཞེས་བདུད་པོ་ཤ་བའི་གཟུགས་སུ་སྤྲུལ་པ་ཞིག་ཡོད་པ་དེ་འདུལ་བའི་ཕྱིར་ཡུལ་དེར་ཕེབས་ནས་ཤ་བ་བདས་པས་ལུང་པའི་མདའ་ཞིག་ནས་ཤ་བ་ཤོར་བས་ཤོར་མདའ་ཞེས་ཐོགས་པ་དང་།དེའི་ཡར་ཙམ་བསླེབས་པའི་ལུང་པའི་མདའ་རུ་ཤ་བ་སོད་པས་ཝ་མདའ་ཞེས་ཐོགས་པར་གྲགས་སོ།།༼ཝ་༽ཞེས་པ་ནི་ཡུལ་འདིའི་ཁ་སྐད་དུ་བཟང་འགྲུབ་བྱུང་བའི་དོན་ནོ།།ཝ་མདའ་རུ་བྲག་ངོས་སུ་བདུད་པོའི་ཁྲག་གི་གེ་སར་གྱིས་མདའ་སྟོང་གིས་བྲིས་པའི་རིགས་གསུམ་མགོན་པོའི་བསྙེན་པ་དང་རྟ་རྐྱང་བུའི་འདྲེ་ལོག་བྱས་པའི་རྗེས་ཤུལ་སོགས་ཐེ་ཚོམ་བྲལ་བ་ཡོད་དོ།།དེ་དང་ཉེ་བའི་ས་ན་སེང་ཆེན་ཐང་ཞེས་པ་སྤང་ལྗོངས་ཡིད་གར་འོང་བ་ཞིག་ཡོད།བཤད་སྲོལ་ལ་གླིང་དམག་མོན་ལ་ཆས་སྐབས་དམག་སྒར་ཡུན་རིང་ཞིག་བསྡད་མྱོང་བའི་ཤུལ་ཡིན་ཟེར།ཞིབ་པར་བལྟས་ན་དེ་རུ་གླིང་གི་སྦྲ་ཕུབ་པའི་རྗེས་ཤུལ་ཡིན་ཟེར་བ་དང་།ཁྱི་སྐོར་སའི་རྗེས་ཡིན་ཟེར་བ་སོགས་ཡོད།སྔར་དེ་རུ་རྡོ་ཕ་བོང་མི་ཁ་ཤས་ཀྱིས་ཐེག་ཙམ་ཞིག་གི་ཁར་གེ་སར་གྱི་ཞབས་རྗེས་གསལ་ལ་བཀྲ་བ་ཞིག་ཡོད་པ་དེ་ཆབ་མདོ་འཕགས་པ་ལྷས་བཀས་བཀོད་བཞིན་མི་མང་པོས་མཉམ་རུབ་བྱས་ཏེ་ཆབ་མདོ་ལ་གདན་དྲངས་པ་ཡིན་ཞེས་ཕྱོགས་འདིའི་རྒན་རབས་པ་ཀུན་གྱིས་བཤད་བཞིན་ཡོད།ཞེ་དམར་རོང་ཉིན་དུ་རྟ་རྐྱང་བུའི་ཞབས་རྗེས་སོགས་ཡོད།དེ་ལྟར་རྟ་ཤོད་གཞུང་དུ་ལོ་རྒྱུས་རིན་ཐང་ལྡན་པའི་གེ་སར་གྱི་གཏམ་རྒྱུད་རྣམས་ཞིབ་འཇུག་བྱེད་རིན་ཡོད་པ་ཞིག་ཏུ་སྣང་ནས་ཡི་གེར་བཀོད་པའོ།།